Сряда, 20 Юли 2016 22:19
В четвъртък ще бъдат представени автентични изпълнения от Мексико, САЩ и Чили.
Мексиканските танцьори от “Ballet Folklórico del Municipio de Ensenada” ще представят пред публиката в Долината на розите своя прочит на историята и традициите от северната част на страната.
Американците от “Komenka ethnic dance and music ensemble” ще пресъздадат Карнавала „Марди Гра“ – Блажения вторник, празнуван по специален начин в Ню Орлиънс – люлката на джаза.
Пазателите на народните традиции от Чили – “Banda Renacer” идват в Казанлък, в рамките на Великотърновските фестивални дни, с впечатляващо инструментално и танцово шоу.
В петъчната вечер в парк „Розариум“ за гостите и жителите на Казанлък ще свирят, пеят и танцуват артистите от фолклорната формация на Колумбия – “Fundacion Colombia Folklore”. Техният репертоар обхваща различни културни региони на латиноамериканската страна, представени с ръчно изработени местни музикални инструменти и традиционно облекло.
Великотърновският международен фолклорен фестивал е един от 270-те признати от Международния Съвет на Организаторите на Фестивали за Фолклор и Традиционни Изкуства - ЦИОФФ по света от самото си създаване. През годините форумът си извоюва реномето на един от най-престижните за цяла Източна Европа.